## Igualtat aborda el protocol de funcionament dels nous centres de crisi 24 hores amb els agents implicats en la prevenció i atenció de la violència sexual

*** S’han presentat aportacions i propostes a la secretària autonòmica d’Igualtat i Diversitat, Asunción Quinzá, i al comissionat per a la Lluita contra la Violència sobre la Dona, Felipe del Baño, per a consensuar i coordinar les actuacions**

La Vicepresidència i Conselleria de Servicis Socials, Igualtat i Vivenda ha organitzat una jornada de treball per a abordar l’elaboració del protocol de funcionament dels centres de crisi 24 hores per a víctimes d’agressió sexual, amb motiu de la pròxima obertura de les instal·lacions, abans que finalitze l’any.

Es tracta del protocol de coordinació interna i externa que han d’aplicar tots els agents implicats en la prevenció i atenció integral de les violències sexuals.

A més, en la jornada s’ha tractat l’elaboració d’una carta de servicis que arreplega l’assistència que oferiran els centres de crisi 24 hores, com són la informació, formació i sensibilització per a l’erradicació d’esta mena de delictes; l’atenció de manera presencial, en línia i telefònica a les dones que hagen patit violència sexual en el passat o en el present i també als familiars que ho necessiten o a persones de l’entorn íntim de la víctima; l’acompanyament de les víctimes a institucions policials, sanitàries, judicials o de servicis socials; així com l’assistència jurídica especialitzada.

Els agents que han participat han presentat les seues aportacions i propostes a la secretària autonòmica d’Igualtat i Diversitat, Asunción Quinzá, i al comissionat per a la Lluita contra la Violència sobre la Dona, Felipe del Baño, amb l’objectiu de consensuar el contingut dels protocols i coordinar les actuacions amb l’Administració.

A la trobada han assistit els representants dels centres dona 24 hores, del servici telefònic 900 58 08 88 de la Xarxa de Centres Dona; del programa Alba, de les oficines d’atenció a les víctimes del delicte; del Grup Gama de la Policia Local; de la Comissaria de la Guàrdia Civil de València; de la Comissaria Provincial de la Policia Nacional de València, de la Policia Autonòmica; de Creu Roja; i dels servicis d’Igualtat d’alguns ajuntaments de la província de València. Tots conformen els agents implicats en lluita contra la xacra que representa la violència sexual.

**Centres de crisi 24 hores**

Els nous centres de crisi 24 hores per a víctimes d’agressió sexual són recursos assistencials de la Generalitat, gratuïts i exclusius, que s’obriran a Alacant, Castelló de la Plana i València, amb atenció 24 hores tots els dies de l’any, a través del telèfon 900 22 00 22, i que estan dedicats a la prevenció i atenció integral i interdisciplinària de les violències sexuals i que se sumen als recursos ja existents i posats en marxa per la Vicepresidència i Conselleria de Servicis Socials, Igualtat i Vivenda.

Fecha: 25/09/2024